b'\n_START_ARTICLE_\nPressefotograf\n_START_PARAGRAPH_\nEn pressefotograf eller fotojournalist er en betegnelse p\xc3\xa5 en fotograf som jobber i pressen med fotojournalistikk. Vedkommende jobber prim\xc3\xa6rt med visuell journalistikk i form av fotografier eller levende bilder. Det skiller seg fra andre typer fotografi gjennom strenge etiske retningslinjer og aktsomhetskrav, blant annet regulert gjennom pressens selvp\xc3\xa5lagte etiske normer i V\xc3\xa6r Varsom-plakaten._NEWLINE_Tittelen pressefotograf ble tidligere mye brukt i Norge p\xc3\xa5 fotografer som jobbet i avisene, men i dag er det vanligere \xc3\xa5 bruke tittelen fotojournalist. Overgangen henger sammen med opprettelsen av fotojournalistutdanningen ved H\xc3\xb8gskolen i Oslo i 1995, som tok over etter Norsk Pressefotografskole. Det var viktig for utdanningen \xc3\xa5 definere fotojournalistikk til en egen form for journalistikk i bransjen, og tittelen var ogs\xc3\xa5 fra f\xc3\xb8r av veldig vanlig i amerikansk faglitteratur._NEWLINE_Tittelen fotojournalist er likevel ikke s\xc3\xa6rlig etablert utenfor journalistkretser, og flere eldre fotografer bruker fortsatt tittelen pressefotograf for \xc3\xa5 beskrive seg selv. Fotojournalistenes interesseorganisasjon kaller seg ogs\xc3\xa5 fortsatt Pressefotografenes Klubb, men bruker selv betegnelsen fotojournalist._NEWLINE_Ingvald M\xc3\xb8llerstad ble Norges f\xc3\xb8rste fast ansatte pressefotograf, da han ble ansatt i Aftenposten 1. februar 1925. Han jobbet i avisen til han gikk av med pensjon i 1963.'